google/wiki40b huggingface dataset:
Θεόδωρος Βασιλακάκης

Σταδιοδρομία σε συλλόγους

Γεννημένος στη Θεσσαλονίκη, ο Βασιλακάκης άρχισε να παίζει επαγγελματικό ποδόσφαιρο με τη Βέροια υπό τον προπονητή Γιάννη Μαντζουράκη. Αγωνίστηκε για το σύλλογο από το 2007 έως το 2009, όταν η ομάδα υποβιβάστηκε και αποδεσμεύτηκε. 
Τον Αύγουστο του 2009, υπέγραψε τετραετές συμβόλαιο με τη Ξάνθη, κατόπιν σύστασης του Γιάννη Μαντζουράκη. Ο σύλλογος κατέληξε σε συμφωνία με τη Βέροια, η οποία συμφώνησε να αποδεσμεύσει τον 21χρονο μέσο, ο οποίος προσέλκυσε το ενδιαφέρον τόσο του Άρη όσο και της Μπόχουμ.

Ατρόμητος

Στις 3 Ιουλίου 2017, μετά από 7 χρόνια στη Ξάνθη, μετακινήθηκε στον Ατρόμητο με συμβόλαιο διετούς διάρκειας, για μη ανακοινωθήσα αμοιβή. Έκανε το ντεμπούτο του για το σύλλογο στην ισοπαλία 1-1 με τον Απόλλωνα Σμύρνη, στις 21 Αυγούστου 2017. Στις 4 Δεκεμβρίου 2017, σημείωσε δύο εκπληκτικά γκολ, βοηθώντας την ομάδα του να κερδίσει με 3-1 εκτός έδρας τον Πλατανιά. Στις 16 Δεκεμβρίου 2017, σκόραρε στην νίκ η με 3-1 επί της Κέρκυρας. Τέσσερις μέρες αργότερα, το γκολ του έδωσε στη ομάδα του μια σημαντική νίκη με 1-0 επί του Αστέρα Τρίπολης για το πρώτο σκέλος της φάσηες των 16 κυπέλλου 2017-18. Στις 8 Φεβρουαρίου 2018, σκόραρε στην εντός έδρας ήττα με 1-3 από τον ΠΑΟΚ για τους προημιτελικούς του κυπέλλου, γεγονός που οδήγησε στον αποκλεισμό της ομάδας από τους ημιτελικούς. Στις 11 Φεβρουαρίου 2018, σκόραρε στην εντός έδρας ισοπαλία  2-2 με τον Ολυμπιακό. Στο τέλος της σεζόν 2017-18, ηΜακάμπι Χάιφα και δύο άλλες ισραηλινές ομάδες εξέφρασαν ενδιαφέρον για την υπογραφή του, ο οποίος εντυπωσίασε με τις επιδόσεις του, σημειώνοντας 6 γκολ και δίνοντας 1 ασίστ, αλλά καμία επίσημη προσφορά δεν έγινε ποτέ στη διοίκηση του συλλόγου. Στις 29 Σεπτεμβρίου 2018, σημείωσε το πρώτο του γκολ στη σεζόν 2018-19 στην εκτός έδρας νίκη με 2-0 επί του Λεβαδειακού.

Ανόρθωση

Στις 28 Μαΐου 2019, η κυπριακή Ανόρθωση ανακοίνωσε την υπογραφή του Βασιλακάκη προσφέροντας του διετές συμβόλαιο στην ομάδα.
Καρλ Γιάσπερς

Γενικά

Ο Καρλ Γιάσπερς γεννήθηκε στο Όλντενμπουρκ της Γερμανίας. Είναι ο μόνος από τις σημαντικές φυσιογνωμίες του προναζιστικού πνευματικού κόσμου που συμμετείχε ενεργά στις μεταπολεμικές συζητήσεις και είναι γνωστότερος για την ανεπανάληπτη συμβολή το με το δοκίμιό του: Τo ζήτημα της γερμανικής ενοχής, που εκδόθηκε το 1946.
Ζακ Σιλά

Βιογραφία

Γεννήθηκε το 1946 στο νησί Σάντα Μαρία και είναι γιος του Αλμπέρ Σιλά, που διετέλεσε Υπουργός Εξωτερικών επί θητείας του πρώτου Προέδρου του νησιού, Φιλιμπέρ Τσιρανάνα, ως το θάνατό του σε αεροπορικό δυστύχημα τον Ιούλιο του 1967. Ο Σιλά έχει διπλή, γαλλική και μαλαγασική υπηκοότητα.

Πολιτική καριέρα

Ακολουθώντας τα βήματα του πατέρα του, ο Σιλά έγινε Υπουργός Εξωτερικών το 1993 και διατηρήθηκε στο αξίωμα ως το 1996. Κατά την κρίση του 2001 υποστήριξε το Μαρκ Ραβαλομανάνα και έθεσε την υπόθεση του ποιος είχε κερδίσει τις προεδρικές εκλογές (ο Ραβαλομανάνα ή ο Ντιντιέ Ρατσιράκα) στο Συνταγματικό Δικαστήριο. Στις 26 Φεβρουαρίου του 2002, εν μέσω της κρίσης, ο Ραβολομανάνα διόρισε το Σιλά στην πρωθυπουργία, έχοντας ο ίδιος ανακηρυχθεί Πρόεδρος λίγες μέρες νωρίτερα. Ο διορισμός του Καθολικού Σιλά έγινε με υπόδειξη του καρδιναλίου Ραμαχολιμιχάζο. Στις 9 Μαΐου του 2002 ο Σιλά επαναδιορίστηκε επίσημα στο αξίωμα του Πρωθυπουργού.
Αργότερα το 2002 έγινε Γενικός γραμματέας του κυβερνώντος κόμματος Tiako I Madagasikara (TIM). Ήταν η πρώτη φορά που τέθηκε επικεφαλής πολιτικού κόμματος.
Παραιτήθηκε από την πρωθυπουργία στις 19 Ιανουαρίου του 2007 και η παραίτησή του έγινε αποδεκτή από τον Πρόεδρο. Στις 20 Ιανουαρίου του 2007 ορκίστηκε στη θέση του ο Σαρλ Ραμπεμανανζαρά .
Στις βουλευτικές εκλογές το Σεπτέμβριο του 2007 ο Σιλά κατήλθε ως υποψήφιος στην εκλογική περιφέρεια της Σάντα Μαρία κερδίζοντας με 51,04% των ψήφων. Στις 23 Οκτωβρίου του 2007 εξελέγη ως μοναδικός υποψήφιος στο αξίωμα του Προέδρου της Εθνοσυνέλευσης με 123 ψήφους έναντι 1 λευκής ψήφου.
Κατά την πολιτική κρίση του 2009, ο Σιλά έλαβε μέρος στις διαπραγματεύσεις μεταξύ του προέδρου Ραβαλομανάνα και του ηγέτη της αντιπολίτευσης, Αντρί Ραζοελίνα στις 24 Φεβρουαρίου 2009. Στις 14 Μαρτίου στη διάρκεια πορείας προσχώρησε στην αντιπολίτευση και ζήτησε ευθέως την παραίτηση του Ραβαλομανάνα .
Ο Ραζοελίνα διόρισε τον Σιλά προσωρινό πρόεδρο του κοινοβουλίου στις 8 Σεπτεμβρίου 2009.
Πέθανε στις 26 Δεκεμβρίου 2009 έπειτα από μακροχρόνια ασθένεια.
Βελγική Επανάσταση

Ανεξάρτητο Βέλγιο

Η βασική αιτία για την έκρηξη της Βελγικής Επανάσταση ήταν ο παραγκωνισμός τον οποίο αισθάνονταν οι Βέλγοι εντός του ενιαίου Βασιλείου από τους Ολλανδούς. Η εγκαθιδρυμένη Προσωρινή Κυβέρνηση στις Βρυξέλλες διακήρυξε την δημιουργία ενός ανεξάρτητου κράτους του Βελγίου στις 4 Οκτωβρίου 1830, επαναστατώντας εναντίον της κυβέρνησης του Ηνωμένου Βασιλείου των Κάτω Χωρών. Στις 20 Δεκεμβρίου 1830, οι Ευρωπαϊκές δυνάμεις αναγνώρισαν την ντε φάκτο ανεξαρτησία του Βελγίου. Ωστόσο, μόλις στις 19 Απριλίου 1839, η Συνθήκη του Λονδίνου, υπογεγραμμένη από τις Ευρωπαϊκές δυνάμεις (περιλαμβανομένης και της Ολλανδίας), αναγνώρισε το Βέλγιο ως μια ανεξάρτητη και ουδέτερη χώρα αποτελούμενη από τις: Δυτική Φλάνδρα, Ανατολική Φλάνδρα, Μπραμπάντ, Αμβέρσα, Αινώ, Ναμούρ, και Λιέγη, καθώς και το ήμισυ του Λουξεμβούργου και το Λιμβουργία.
Γιώργος Φοιρός

Σε συλλογικό επίπεδο

Ξεκίνησε την ποδοσφαιρική του καριέρα το 1971 στον Άρη Θεσσαλονίκης, όπου και παρέμεινε για δώδεκα χρόνια, έως το 1983 έχοντας 303 συμμετοχές.
Το 1983 μεταπήδησε στον Ηρακλή Θεσσαλονίκης, όπου και κρέμασε τα ποδοσφαιρικά του παπούτσια, έχοντας συμμετάσχει σε 353 αγώνες συνολικά.

Στην εθνική Ελλάδας

Την περίοδο 1974-1982 ο Γιώργος Φοιρός υπήρξε διεθνής 52 φορές με την Ελλάδα. Κορυφαία του στιγμή η συμμετοχή του στο Ευρωπαϊκό Πρωτάθλημα του 1980 που διεξήχθη στην Ιταλία.

Καριέρα προπονητή

Αξιόλογη ήταν η καριέρα που ακολούθησε και από το πόστο του προπονητή. Έχει βρεθεί στους πάγκους αρκετών ελληνικών συλλόγων, με σημαντικότερη την παρουσία του σε αυτόν του Άρη την περίοδο 1992-1996, όταν και οδήγησε τους "κιτρινόμαυρους" στο Κύπελλο UEFA (1994-95).
Στην τεχνική ηγεσία του Άρη επέστρεψε την περίοδο 1997-98 όταν η ομάδα σε μια δύσκολη συγκυρία βρέθηκε στη Β' Εθνική και τον επανέφερε στην πρώτη κατηγορία, αλλά και το 2003, όταν τον οδήγησε στον τελικό του Κυπέλλου Ελλάδας.
Κάνιας

Γεωγραφία

Η Κάνιας βρίσκεται στη βορειοδυτική Κόστα Ρίκα και νοτιοανατολικά της Επαρχίας Γκουανακάστε. Βρίσκεται νοτιοδυτικά της Τιλαράν και της Λομβαρδίας και νοτιοανατολικά της Μαγάσες.

Κλίμα

Το κλίμα της Κάνιας είναι τροπικό.

Δημογραφία

Η Κάνιας είχε σύμφωνα με την απογραφή του 2006 18.798 κατοίκους.
Α1 Κατηγορία υδατοσφαίρισης γυναικών 2010-11

Το πρωτάθλημα Ελλάδας πόλο γυναικών για την περίοδο 2010–11 ήταν το 24o στην ιστορία του θεσμού. Διεξήχθη με τη συμμετοχή οκτώ ομάδων σε δύο φάσεις, την κανονική περίοδο και τα πλέι οφ, όπου αγωνίστηκαν οι τέσσερις πρώτες ομάδες. Ο Ολυμπιακός για 4η φορά στην ιστορία του αναδείχθηκε πρωταθλητής, επικρατώντας της Βουλιαγμένης με 3-1 νίκες στους τελικούς έχοντας μειονέκτημα έδρας.
Σύνδρομο γονικής αποξένωσης

Το Σύνδρομο Γονικής Αποξένωσης είναι ένας όρος που δημιούργησε ο Richard A. Gardner στις αρχές της δεκατετίας '80 για να αναφερθεί σε αυτό που ο ίδιος περιέγραφε ως μια διαταραχή στα πλαίσια της οποίας ένα παιδί συστηματικά και αδικαιολόγητα μειώνει και προσβάλλει τον ένα γονέα, σαν αποτέλεσμα ενός συνδυασμού παραγόντων που περιλαμβάνουν την πλύση εγκεφαλου από πλευράς του άλλου γονέα (συνήθως στα πλαίσια μιας διαφοράς ως προς την ανάθεση της γονικής μέριμνας) καθώς και τις προσπάθειες του παιδιού να κακολογήσει ή κατηγορήσει άδικα τον άλλο γονέα.
Το Σύνδρομο Γονικής Αποξένωσης δεν αναγνωρίζεται ως διαταραχή από την ιατρική και την νομική κοινότητα και οι θεωρίες του Gardner καθώς και οι σχετικές έρευνες έχουν δεχτεί ευρεία κριτική για την έλλειψη επιστημονικής βάσης.
Το λεγόμενο Σύνδρομο Γονική Αποξένωσης έχει απορριφτεί μεταξύ άλλων από έκθεση ειδικών και από το Εφετείο της Αγγλίας, από το Εθνικό Συμβούλιο Οικογενειακών Δικαστών και Δικαστών Δικαστηρίων Ανηλίκων των Η.Π.Α. (National Council of Juvenile and Family Court Judges) και από τα Ανώτερα Δικαστήρια των Η.Π.Α.
Δεν περιλαμβάνεται είτε στο International Statistical Classification of Diseases and Related Health Problems της Παγκόσμιας Οργάνωσης Υγείας (WHO) είτε στο Diagnostic and Statistical Manual of Mental Disorders (DSM) της Αμερικανικής Ψυχιατρικής Εταιρείας (APA).

Ιστορικό

Στις αρχές του 1970, όταν τα διαζύγια σημείωσαν μεγάλη αύξηση στον δυτικό κόσμο, ο Γκάρτνερ (Gardner) ερεύνησε βαθιά το θέμα των επιπτώσεων στα παιδιά των οποίων οι γονείς είχαν πάρει διαζύγιο. Δεν ήταν εύκολο να εξηγηθούν φαινόμενα όπου το παιδί στρεφόταν εναντίον του γονέα, που δεν είχε την επιμέλεια, δίχως λόγο. Αυτό μπορούσε να συμβεί σε οποιαδήποτε ηλικία.
Πράγματι, οι Gardner και Turkat μετά από έρευνες νομικών και ψυχολογικών θεμάτων και περιπτώσεων παιδιών διαζευγμένων, απέδειξαν ότι αποτελεί σύνδρομο βαθιά ριζωμένο στη συνείδηση και τον ψυχικό κόσμο του παιδιού και δεν αποβάλλεται. Υπάρχει σε ήπια, σε μέτρια και σε βαρεία μορφή. Στην τελευταία κατηγορία, το παιδί δεν έχει ενοχές, δεν θέλει καμία σχέση με τον άλλο γονέα (ούτε και τηλεφωνική), τρομάζει με την παρουσία του και τον απεχθάνεται.
Ο Gardner διαχωρίζει το Σύνδρομο Γονικής Αποξένωσης από Την Γονική Αποξένωση ως γενικού όρου, όπου υπάρχουν αίτια όπως γονική παραμέληση, κακοποίηση (σωματική, συναισθηματική, σεξουαλική), εγκατάλειψη ή και αποξένωση από γονική συμπεριφορά. Ειδικότερα, το Σύνδρομο PAS είναι πολύ συγκεκριμένο και υποκατηγορία του προηγούμενου το οποίο προκύπτει από πλύση εγκεφάλου και την παιδική συμπεριφορά-φόβο. Ο Δρ Ντάγκλας επισημαίνει ότι η Γονική Αποξένωση επικεντρώνεται στη συμπεριφορά των γονέων ενώ το Σύνδρομο Γονικής Αποξένωσης εστιάζεται στην κατάσταση και συμπεριφορά του παιδιού από την αδικαιολόγητη εκστρατεία συκοφάντησης-δυσφήμισης του άλλου γονέα.
Δήμος Αγιάσου

Διατελέσαντες Δήμαρχοι Αγιάσου

Ο Δήμος Αγιάσου συστάθηκε το 1949.

1949 - 1975

..................................................................................................................................
Ευρωπαϊκή Ομοσπονδία Σάμπο

Ιστορία

Η Ευρωπαϊκή Ομοσπονδία Σάμπο ιδρύθηκε το 1991 και επίσημα αναγνωρίστηκε το 2005. Το πρώτο Ευρωπαϊκό Πρωτάθλημα Σάμπο πραγματοποιήθηκε το 1972 στη Ρίγα (πρώην Σοβιετική Ένωση) υπό την αιγίδα της Διεθνής Ομοσπονδίας Σάμπο (FIAS). Το 2004, στο Σιαουλιάι (Λιθουανία), διοργανώθηκε για πρώτη φορά το Ευρωπαϊκό Πρωτάθλημα Κόμπατ Σάμπο το οποίο από το 2007 διεξάγεται μαζί με το Σπορτ Σάμπο.
Επί του παρόντος, η Ευρωπαϊκή Ομοσπονδία Σάμπο συγκεντρώνει 37 εθνικές ομοσπονδίες.
Ονούφριος Κουλλά

Βιογραφικά στοιχεία

Ο Ονούφριος Κουλλά γεννήθηκε στις 19 Δεκεμβρίου 1974. Μετά την τουρκική εισβολή του Ιουλίου του 1974, η οικογένεια του είχε παραμείνει εγκλωβισμένη στην Αγία Τρίαδα Αμμοχώστου, στην οποία διέμενε. Ο ίδιος γεννήθηκε στο νοσοκομείο της Αμμοχώστου μετά την κατάληψη της από τον τουρκικό στρατό. Μετέβησαν στις ελεύθερες περιοχές της Κυπριακής Δημοκρατίας στα τέλη του 1976.
Ομιλεί πέρα από την ελληνική και την αγγλική γλώσσα. Απέκτησε πτυχίο οικονομικών από το Πανεπιστήμιο Κύπρου. Στη συνέχεια ακολούθησε μεταπτυχιακές σπουδές στα οικονομικά στη Σχολή Οικονομικών του Λονδίνου. Στη συνέχεια απέκτησε MBA στα διεθνή τραπεζικά και χρηματοοικονομικά από πανεπιστήμιο στην Ουάσινγκτον (εξ αποστάσεως μάθηση). 
Από το 2001 έως την εκλογή του στη θέση του βουλευτή, εργαζόταν ως οικονομολόγος στο Υπουργείο Οικονομικών. Την περίοδο Ιουνίου 2013 έως και τον Μάρτιο του 2015 εκτελούσε τα καθήκοντα του Εφόρου Ελέγχων Κρατικών Ενισχύσεων της Κυπριακής Δημοκρατίας.
Είναι νυμφευμένος με την Ελένη Νικολάου και έχει ένα υιό και μια κόρη.

Πολιτική διαδρομή

Διετέλεσε επαρχιακός γραμματέας της ΝΕΔΗΣΥ Αμμοχώστου την περίοδο 2005-2009. Την περίοδο 2009-2010 ήταν επαρχιακός γραμματέας της Οργάνωσης Νέων Επιστημόνων (ΟΝΕ) του ΔΗΣΥ Αμμοχώστου. Την περίοδο 2012-2013 ήταν μέλος του Πολιτικού Γραφείου του ΔΗΣΥ.
Στις βουλευτικές εκλογές του 2016 εκλέχτηκε για πρώτη φορά βουλευτής στην Εκλογική Περιφέρεια Αμμοχώστου με τον ΔΗΣΥ. 
Ως βουλευτής, είναι μέλος της Κοινοβουλευτικής Επιτροπής Γεωργίας και Φυσικών Πόρων, της Κοινοβουλευτικής Επιτροπής Οικονομικών και Προϋπολογισμού και της Κοινοβουλευτικής Επιτροπής Προσφύγων-Εγκλωβισμένων-Αγνοουμένων-Παθόντων.
Προεδρικές εκλογές στο Ιρακινό Κουρδιστάν 2015

Οι προεδρικές εκλογές στο Ιρακινό Κουρδιστάν του 2015 προγραμματίστηκαν για τις 20 Αυγούστου.

Πλαίσιο

Οι προεδρικές εκλογές ήταν προγραμματισμένο να συμπέσουν με τις βουλευτικές εκλογές του 2013. Ωστόσο τους επόμενους μήνες (μετά τη διεξαγωγή των βουλευτικών εκλογών του 2013) με απόφαση του κοινοβουλίου παρατάθηκε η θητεία του προέδρου Μασούντ Μπαρζανί για άλλα 2 έτη. Το 2015, και ενώ η θητεία του προέδρου θα τερματιζόταν (20 Αυγούστου), συνεχίστηκαν οι συζητήσεις για το αν θα έπρεπε να γίνει και νέα παράταση, με τους υποστηρικτές της πρότασης να επικαλούνται τον πόλεμο των Κούρδων εναντίον του ΙΣΙΣ και την ανάγκη για σταθερή κουρδική κυβέρνηση. Αντίθετα, κάποιοι άλλοι εξέφρασαν φόβους για ισόβιο πρόεδρο με τις συνεχείς παρατάσεις στη θητεία του.
Μεσιέ 71

Ιστορικό

Το Μεσιέ 71 ανακαλύφθηκε από το Φιλίπ Λουά ντε Σεζώ το 1746. Το 1775 παρατηρείται από τον Γιόχαν Γκότφριντ Κέλερ στη Δρέσδη και το 1780 από τον Πιέρ Μεσαίν , ενώ ο Σαρλ Μεσιέ το πρόσθεσε στον κατάλογό την ίδια χρονιά. Ο πρώτος που το ανέλυσε σε άστρα ήταν ο Ουίλιαμ Χέρσελ το 1783.

Χαρακτηριστικά

Το Μεσιέ 71 είναι ένα μικρό σφαιρωτό σμήνος με διάμετρο μόλις 27 έτη φωτός,ενώ με τάξη συγκέντρωσης Χ-ΧΙ σημαίνει ότι είναι και πολύ χαλαρό. Ο ακανόνιστος μεταβλητός αστέρας Z Βέλους είναι μέλος του σμήνους. Το Μεσιέ 71 έχει μία από τις μεγαλύτερες μεταλότητες, δηλαδή ποσότητα μετάλλων σε σχέση με τον Ήλιο, για σφαιρωτό σμήνος, καθώς μόνο το Μεσιέ 69, και αυτό μπορεί να έχει κάποια σχέση με τον αριθμό παλλόμενων μεταβλητών τύπου RR Λύρας, καθώς κανένα από τα δύο έχει τέτοια άστρα. Περιέχει μόνο 8 μεταβλητούς αστέρες.
Το M71 θεωρούταν για πολύ καιρό (μέχρι το 1970) ως ένα πολύ πυκνό ανοικτό σμήνος και έτσι ταξινομούταν από τους κορυφαίους αστρονόμους στον τομέα των αστρικών ομάδων καθώς δεν έχει κεντρική συγκέντρωση, μεταβλητούς τύπου RR Λύρας, οι οποίοι είναι συνηθισμένοι στα σφαιρωτά σμήνη, μεγάλη ποσότητα μετάλλων για αρχαίο σμήνος και μικρό μέγεθος. Όμως καινούργιες φωτομετρικές μελέτες έχουν εντοπίσει ένα κοντό οριζόντιο κλάδο στο διάγραμμα Hertzprurg-Russel του Μ71, που είναι χαρακτηριστικό ενός σφαιρωτού σμήνους. Ο μικρός κλάδος εξηγεί την απουσία μεταβλητών RR Λύρας και οφείλεται στη σχετικά μικρή ηλικία του σμήνους, 9 με 10 δις έτη, η οποία εξηγεί τη μεγάλη περιεκτικότητα σε μέταλλα. Σήμερα, το Μ71 χαρακτηρίζεται ως ένα χαλαρά συγκεντρωμένο σφαιρωτό σμήνος, όπως το Μεσιέ 68 στον αστερισμό Ύδρα, ενώ έχουν παρατηρηθεί μέλη του σμήνους σε απόσταση περίπου 24’ με αποτέλεσμα το σμήνος να φτάνει σε διάμετρο τα 90 έτη φωτός, αλλά η σχέση τους με το σμήνος δεν έχει ακόμη εξακριβωθεί.
Airbus A321

Το Airbus A321 είναι αεροσκάφος μεσαίου μεγέθους το οποίο παρήχθη από την γαλλική εταιρεία Airbus. Τα αεροπλάνα Airbus A320 και Airbus A321 είναι οι κύριοι ανταγωνιστές του Boeing 737 το οποίο ξεκίνησε να παράγεται στην δεκαετία του 1960. 
Τον Δεκέμβριο του 2010, η Airbus ανακοίνωσε μια νέα γενιά της οικογένειας των A320, την A320neo (νέα επιλογή μηχανής).  Η παραλλαγή A321neo με την πεπλατυσμένη άτρακτο περιλαμβάνει πιο αποτελεσματικές μηχανές με διάφορες βελτιώσεις. Το A321neo μπορεί να μεταφέρει μέχρι και 236 επιβάτες. Η τελική συναρμολόγηση του αεροπλάνου λαμβάνει χώρα στο Αμβούργο ή στο Μόμπαϊλ της Αλαμπάμα.  
Μέχρι τις 31 Ιουλίου 2019 είχαν παραδοθεί 1.946 αεροσκάφη Airbus A321, από τα οποία 1.920 είναι σε υπηρεσία. Επίσης, έχουν παραγγελθεί 2.552 ακόμη αεροσκάφη (57 A321ceo και 2.495 A321neo). Τον Ιούλιο του 2019, οι Αμερικανικές Αερογραμμές ήταν ο μεγαλύτερος κάτοχος αεροσκαφών Airbus A321, λειτουργώντας 225 αεροσκάφη.
Φυλακή Χανίων

Σημεία ενδιαφέροντος

Εντός του χωριού σώζονται τα οθωμανικά κτίρια της Φυλακής και του Δικαστηρίου. Το κτίριο του παλαιού Δημοτικού Σχολείου της Φυλακήςέχει χαρακτηριστεί ως μνημείο, σύμφωνα με τις διατάξεις της παρ. 1γ του Ν. 3028/2002, διότι αποτελεί ένα μορφολογικά ενδιαφέρον ισόγειο λιθόκτιστο σχολικό κτίριο, το οποίο κατασκευάστηκε στις αρχές της δεκαετίας του 1930, σύμφωνα με το κρατικό πρόγραμμα ανέγερσης σχολικών κτιρίων της τετραετίας Ελευθερίου Βενιζέλου (1928-1932).
Περίπου ένα χιλιόμετρο βορειοδυτικά του χωριού σώζεται θολωτός τάφος της υστερομινωικής εποχής ΙΙΙΑ2-ΙΙΙΒ. Ο θάλαμος είναι σχεδόν τετράγωνος με διαστάσεις 3,4 επί 3,65 μέτρα και έχει ύψος 3,8 μέτρα. Είναι κατασκευασμένος από πλακοειδής ασβεστόλιθους. Στην είσοδο του θαλάμου οδηγεί λαξευμένος κατηφορικός διάδρομος μήκους 11,1 μέτρων και πλάτους 1,67 μέτρων. Η είσοδος έχει ύψος 1,67 μέτρα και στο παρελθόν ήταν σφραγισμένη. Πάνω από την είσοδο υπάρχει κάθετη πλάκα. Μοιάζει αρχιτεκτονικά με τον θολωτό τάφο στο Μάλεμε.
Πρωτάτο

Πρωτάτο ονομάζεται ο καθεδρικός ναός ο οποίος βρίσκεται στο κέντρο των Καρυών στο Άγιο Όρος. Ο ναός, ο οποίος είναι ο αρχαιότερος σωζόμενος του Αγίου Όρους, είναι αφιερωμένος στην Κοίμηση της Θεοτόκου. Είναι περισσότερο γνωστός για τα κειμήλια που φιλοξενεί, όπως η εικόνα της Παναγίας Άξιον Εστί.

Ανέγερση

Η ανέγερση του ναού στη σημερινή του μορφή έγινε το 962, ένα έτος πριν από τη θεμελίωση του πρώτου καθολικού της Μεγίστης Λαύρας. Μαρτυρίες αναφέρουν πως στη θέση του υπήρχε μικρότερος ναός ο οποίος ανοικοδομήθηκε με φροντίδα του μαγίστρου Λέοντος, αδερφού του Νικηφόρου Φωκά ο οποίος και τον κόσμησε με πολλά κειμήλια.
Ο Ναός χτίστηκε από την Καθέδρα των γερόντων το διοικητικό όργανο τότε του όρους, όταν μετέφερε εκεί την έδρα της, η ονομασία πρωτάτο οφείλεται στο όνομα του διοικητή της καθέδρας που ήταν Πρώτος.

Αρχιτεκτονική

Αν και κατά καιρούς ο ναός υπέστη ανακαινήσεις, η αρχιτεκτονική του μορφή δεν άλλαξε. Είναι τρίκλιτη βασιλική άνευ τρούλλου με το κεντρικό της κλίτος υπερυψωμένο ενώ στην ανατολική πλευρά σχηματίζει τρεις ημικυκλικές αψίδες. Τον 19ο αιώνα προστέθηκαν δύο ανοικτοί νάρθηκες, ο ένας στην βόρεια και ο άλλος στην δυτική πλευρά, καθώς και το υπερυψωμένο κωδονοστάσιο βοριοανατολικώς του ναού.

Τοιχογραφίες

Ο ναός φιλοξενεί πασίγνωστες τοιχογραφίες οι οποίες αποδίδονται στον κύριο εκπρόσωπο της μακεδονικής σχολής, Μανουήλ Πανσέληνο. Η χρονικἠ τοποθέτηση της τοιχογράφησης αμφιγνωμείται. Επικρατέστερη στον ελληνικό ακαδημαϊκό  χώρο  είναι η τοποθέτηση ανάμεσα στα έτη 1289-1293. Κατά την περίοδο της τουρκοκρατίας υπάρχουν μικρές  προσθήκες .
Ανδρέας Σάμαρης

Σε συλλογικό επίπεδο

Ο Ανδρέας Σάμαρης έκανε τα πρώτα του ποδοσφαιρικά βήματα σε μικρή ηλικία στην ομάδα του ΠΑΟ Βάρδας, στην Ηλεία. Στη συνέχεια αγωνίστηκε στην Παναχαϊκή, με την οποία στις 10 Απριλίου 2007 υπέγραψε το πρώτο του επαγγελματικό συμβόλαιο. 
Κατά τη διάρκεια της μεταγραφικής περιόδου του Ιανουαρίου του 2010, ο Σάμαρης υπέγραψε συμβόλαιο διάρκειας 4,5 ετών στον Πανιώνιο. Το καλοκαίρι του 2012 αποκτήθηκε από τον Ολυμπιακό, μετά από πρόταση της πειραϊκής ομάδας ύψους 350.000 ευρώ, παρέμεινε όμως ως δανεικός στην ομάδα της Νέας Σμύρνης για μία ακόμη περίοδο. 
Το καλοκαίρι του 2013, με το τέλος του δανεισμού του, επέστρεψε στον Ολυμπιακό, με τη φανέλα του οποίου πραγματοποίησε το ευρωπαϊκό του ντεμπούτο σε συλλογικό επίπεδο, στον εντός έδρας αγώνα με την Παρί Σεν Ζερμέν (ήττα 1-4), για το Τσάμπιονς Λιγκ, με τον ίδιο να αγωνίζεται σε ολόκληρο το ενενηντάλεπτο. Το τέλος της αγωνιστικής περιόδου 2013-14 βρήκε τον Σάμαρη πρωταθλητή Ελλάδας με τον Ολυμπιακό για πρώτη φορά στην καριέρα του, έχοντας πραγματοποιήσει πολύ καλές εμφανίσεις που προκάλεσαν το ενδιαφέρον αρκετών ομάδων της Ευρώπης.
Η ομάδα που κατάφερε τελικά να τον αποκτήσει ήταν η πορτογαλική Μπενφίκα, έπειτα από πρόταση δέκα εκατομμυρίων ευρώ που κατέθεσε στον Ολυμπιακό τον Αύγουστο του 2014, η οποία έγινε αποδεκτή και αποτέλεσε τότε τη δεύτερη ακριβότερη μεταγραφή Έλληνα ποδοσφαιριστή όλων των εποχών (ακολούθησε μερικές ημέρες αργότερα η μεταγραφή του Κώστα Μανωλά στη Ρόμα με 13 εκ. ευρώ), έπειτα από αυτή του Κώστα Μήτρογλου τον Ιανουάριο του 2014 στη Φούλαμ, έναντι 15,2 εκ. ευρώ. 
Ο Σάμαρης υπέγραψε πενταετές συμβόλαιο συνεργασίας με την πορτογαλική ομάδα, έχοντας ως ρήτρα αποδέσμευσης 45 εκατομμύρια ευρώ και τις ετήσιες απολαβές του να φθάνουν τις επτακόσιες χιλιάδες ευρώ.

Στις εθνικές ομάδες

Υπήρξε διεθνής με την εθνική Νέων, φορώντας τη φανέλα της στα προκριματικά του ευρωπαϊκού πρωταθλήματος Νέων που έγιναν στο Λουξεμβούργο, τον Αύγουστο του 2007. Αγωνίστηκε στα περισσότερα φιλικά προετοιμασίας που έδωσε η εθνική ομάδα και στον αγώνα της πρώτης προκριματικής φάσης εναντίον της Γαλλίας, στον οποίο αντικαταστάθηκε στο 62΄. 
Τον Οκτώβριο του 2013 κλήθηκε από τον Φερνάντο Σάντος στην εθνική Ανδρών και στις 15 του ίδιου μήνα πραγματοποίησε το ντεμπούτο του στον εντός έδρας αγώνα εναντίον του Λίχτενσταϊν (2-0) για τα προκριματικά του Μουντιάλ 2014.
Υπήρξε μέλος της αποστολής που συμμετείχε στο Μουντιάλ του 2014 στη Βραζιλία, αγωνιζόμενος δύο φορές. Στον τελευταίο αγώνα της φάσης των ομίλων, στη νίκη εναντίον της Ακτής Ελεφαντοστού (2-1), σημείωσε το πρώτο τέρμα της Ελλάδας, ανοίγοντας ουσιαστικά τον δρόμο για την πρόκριση στην επόμενη φάση.
Σπήλαια Κορέκα

Τα σπήλαια Κορέκα είναι δύο καρστικές κοιλότητες (Σπήλαιο (Γκρόττο) ντου Σκούρου, cb404 και Γκρουττούνι, cb405) που βρίσκονται κατά μήκος της Τυρρηνικής ακτής της Καλαβρίας, κοντά στην Κορέκα, του δήμου Αμαντέα.
Οι δύο είσοδοι βρίσκονται πολύ κοντά, περίπου δέκα μέτρα η μία από την άλλη. Παλαιότερα βρίσκονταν στο επίπεδο θάλασσας, ενώ σήμερα κείνται περίπου 25μ ψηλότερα, σε ένα βράχο, γεγονός που καθιστά την πρόσβαση δύσκολη. Διαφέρουν ως προς το πλάτος της εισόδου, που είναι μεγαλύτερο στο Γκρουττούνι και στενό στο Γκρόττο ντου Σκούρου, με αποτέλεσμα το πρώτο να είναι σχετικά φωτεινό και το δεύτερο πολύ σκοτεινό.
Τα δύο παρακείμενα σπήλαια είναι σημαντικά από αρχαιολογική άποψη. Το 2012 αποδείχθηκε (επιβεβαιώνοντας παλαιότερους μελετητές της Πιεντμοντέζε) ότι χρησιμοποιήθηκαν κατά την ύστερη εποχή του Χαλκού, καθώς και σε μεταγενέστερες περιόδους. Τα τέχνεργα που βρέθηκαν (οπτή γη, μυλόπετρες, γυαλισμένα βότσαλα κ.λπ.) βρέθηκαν σε καλή κατάσταση εξαιτίας της δυσκολίας πρόσβασης στα σπήλαια, υποδεικνύοντας διαφορετική χρήση των δύο κοιλοτήτων. Το Γκρουττούνι φαίνεται πως χρησιμοποιήθηκε για οικιστικούς σκοπούς, ενώ το Σκούρου για ταφικές τελετουργίες.
Νεφερετιαμπέτ

Τάφος

Είναι γνωστός ο τάφος της στη Γκίζα (G 1225). Ο μασταμπάς είναι έχει περίπου διαστάσεις 24,25 x 11,05 μέτρα.
Ένα άγαλμά της, σήμερα στο Μόναχο, μάλλον προέρχεται από το τάφο της. Μια στήλη της, σήμερα στο Λούβρο αναπαριστά την πριγκίπισσα μπροστά στη τράπεζα προσφορών. Η Νεφερετιαμπέτ φαίνεται καθισμένη με δεξί προφίλ. Φοράει μακριά περούκα και φόρεμα από δέρμα πάνθηρα. Η τράπεζα μπροστά της φέρει καλαμιές, όπως ήταν συνηθισμένο, υποδηλώνοντας "[τα αγαθά που υπάρχουν στο] πεδίο των καλαμιώνων", όπως και πληθώρα άλλων φαγητών. Κάτω από τη τράπεζα υπάρχουν και άλλες προσφορές όπως λινό και αλοιφές αριστερά, και δεξιά ψωμί, μπίρα, όρυχα και ταύρο. Στο δεξί μέρος της στήλης αναφέρονται ότι οι προσφορές προορίζονται για το διηνεκές. 
    

Ο τάφος αρχικά περιείχε ένα φρέαρ, ο οποίος περιείχε τη ταφή της Νεφερετιαμπέτ. Αποτελούνταν από ένα πέρασμα και ένα θάλαμο. Βρέθηκαν θραύσματα από σαρκοφάγο από λευκό ασβεστόλιθο με καπάκι. Σε μια γωνία του θαλάμου είχε σκαφτεί ένας κανωπικός λάκκος. Ο θάλαμος επίσης περιείχε πολλά αγγεία και βάζα. Αργότερα είχε προστεθεί ένα επιπλέον ταφικό φρεάτιο, το οποίο όμως βρέθηκε άδειο.
Προκριματικά Παγκοσμίου Κυπέλλου Ποδοσφαίρου 2002 (ΠΣΩ)

Πληροφορίες

Τα προκριματικά της Ποδοσφαιρικής Συνομοσπονδίας Ωκεανίας (ΠΣΩ) για το Παγκόσμιο Κύπελλο Ποδοσφαίρου του 2002 έγιναν σε Αυστραλία και Νέα Ζηλανδία και έβγαλαν νικήτρια την ομάδα της Αυστραλίας, η οποία όμως δεν κατάφερε να προκριθεί στα τελικά του Μουντιάλ του 2002. Το τουρνουά χωρίστηκε σε 2 γύρους: τον 1ο, δηλαδή την φάση ομίλων και το 2ο, δηλαδή το παιχνίδι πλέι-οφ μεταξύ των δύο πρώτων των δύο ομίλων. Σίγουρα τα αξιοσημείωτα που έγιναν ήταν τα τεράστια σκορ, με αποκορύφωμα το απίστευτο 31 - 0 της Αυστραλίας επί της Αμερικανικής Σαμόα. Παρακάτω παρουσιάζονται οι δύο όμιλοι:

(οι: Παπούα Νέα Γουινέα και Νέα Καληδονία δε συμμετείχαν)